Od nekog seksualnog poremećaja pate uglavnom muškarci

Hrvati vole pokazivati spolovilo, trljati se u tramvaju uz nepoznate žene, a u seksu ih uzbuđuju razni predmeti.

Hrvatski stručnjaci za seksualnu terapiju kažu da te sklonosti spadaju u top 10 hrvatskih perverzija. Gotovo jedan posto Hrvata (gledano po svjetskim statistikama), dakle oko 45.000, pati od nekog oblika seksualnog poremećaja koji se nekad zvao perverzija, a danas parafilija.

To su ljudi koji parafiliju doživljavaju kao dio svoje osobnosti, a zajedničko im je da seksualno uzbuđenje, primjerice, postižu ako dotiču neki dio partneričina tijela, u seksualnom činu koriste neki predmet, oblače žensku odjeću ili skrivećki gledaju nečije razodijevanje ili seksualni čin.

Psihijatri se slažu da od parafilija pate gotovo isključivo muškarci. Mazohizam se pojavljuje i kod žena, ali je kod muškaraca 20 puta češći. Polovica parafiličara je oženjena.

"Imao sam pacijenta koji je na savjetovanje došao zajedno sa suprugom. Uhvatila ga je kako po kući hoda u ženskoj odjeći. Prošli smo kroz terapiju, i na kraju su supružnici uspjeli kompromisno riješiti problem. Sada za vrijeme seksa muž nosi neki dio ženske odjeće, poput gaćica ili ženskih čarapa, ali supruzi to ne smeta i pristaje na seks", ispričao je jedan seksualni tarapeut.

Taj muškarac, da se ne bi krivo pomislilo, nije transseksualac koji želi biti žena, nego heteroseksualac kojega karakterizira transvestitski fetišizam.

Postoje i muškarci koji se ne mogu seksualno uzbuditi ako njihovu pogledu ili dodiru nije izložen dio partneričina tijela koji kod njih izaziva seksualno uzbuđenje. Tako je naš sugovornik imao pacijenta koji je za vrijeme seksa obavezno morao dirati i gledati partneričina stopala.

Dosta je čest slučaj da se uzbuđenje može postići samo uz neki predmet. Često je tu riječ o štiklama. Da ne bi bilo zabune, mnogi vole štikle, ali kod parafilije je karakteristično da uopće nema uzbuđenja ako predmet želje nije prisutan.

Ljudi s parafilijom stalno imaju potrebu ispunjavati svoje želje. U liječenju je ključna njihova motivacija, što predstavlja problem s obzirom na to da većina takvih ljudi na terapiju dolazi pod prisilom.

Kroz terapiju se pokušava pronaći nešto što bi partnerici bilo prihvatljivo, a da istodobno zadovoljava pacijentove potrebe za seksualnim uzbuđenjem.

Egzibicionizam

Izlaganje spolovila; muškarci u 20-ima, često oženjeni, vrlo inteligentni

Fetišizam

Obavezni predmeti u seksualnom odnosu, poput štikli, čarapa, grudnjaka...

Froterizam

Trljanje muškarca uz nemoćnu žrtvu, najčešće u tramvajima

Parcijalizam

Sklonost određenom dijelu tijela, primjerice, stopalima, šakama...

Mazohizam

Uživanje u ponižavanju; vole ga ljudi na položaju, ali i žene

Sadizam

Ponižavanje, udaranje i vrijeđanje partnera

Transvestitski fetišizam

Odijevanje odjeće suprotnog spola

Voajerizam

Tajno promatranje razodijevanja ili seksa

Skatalogija

Opsceni telefonski pozivi, vulgarnost

Ostalo

Npr. sklonost amputiranim dijelovima tijela